《赋游高逸轩怀蓝远洞》
元代·熊鉌

世情弱卑近，子独志高远。中庭敞明轩，大字书钜扁。

轩前山百丈，山下水千涧。摩空屹苍苍，赴壑来滚滚。

神明万宇澄，清旷百虑远。恭惟孔孟翁，古圣一关键。

勿云仰之高，万象不吾隐。勿云道之远，千里在发轫。

卓尔固难知，博约端可勉。一贯未易悟，忠恕力可践。

云胡千载间，架漏安蹇浅。下者志富贵，妾妇视仪衍。

次者志功名，童子羞管晏。知子质直资，勿惮廑考问。

五夫小洛阳，犹当有文献。当年胡与刘，水泉得源本。

及门紫阳人，斯道益弘阐。四海褰孤风，百世想遐韵。

未登泰华高，丘阜即层巘。未涉海沧远，沼沚亦深沔。

志高犹恐卑，志远犹恐迩。周公思三王，伊尹乐尧舜。

宣尼万世师，道在兼祖宪。志大心欲小，勖子宜重慎。

作诗代座箴，我亦持自警。

作者简介：（1253—1312）建宁建阳人，字去非。初名铄，字位辛。号勿轩，一号退斋。度宗咸淳十年进士。授汀州司户参军。入元不仕。幼志于濂、洛之学，从朱熹门人辅广游，后归武夷山，筑鳌峰书堂，子弟甚众。有《三礼考异》、《春秋论考》、《勿轩集》等。